จักรพรรดินีจู (ง่อก๊ก)

จักรพรรดินีจู (สิ้นพระชนม์ กรกฎาคมหรือสิงหาคม ค.ศ. 265) หรือ จูหฺวางโฮ่ว  เป็นที่รู้จักในพระนามทางการว่า จักรพรรดินีจิ่ง  เป็นจักรพรรดินีของรัฐง่อก๊กในยุคสามก๊กของจีน พระสวามีคือซุนฮิว (จักรพรรดิจิ่ง; 景帝 "จิ่งตี้") จักรพรรดิลำดับที่ 3 ของง่อก๊ก
พระประวัติ.
จูชื่อ (朱氏) เป็นบุตรสาวของจู จฺวี้ (朱據) และซุน หลู่-ยฺวี่ (孫魯育) ผู้เป็นพระธิดาของซุนกวนจักรพรรดิผู้ก่อตั้งรัฐง่อก๊ก แม้ว่าจูชื่อมีฐานะเป็นหลานน้าของซุนฮิว แต่ซุนกวนก็ทรงให้จูชื่อสมรสกับซุนฮิวเมื่อประมาณปี ค.ศ. 250
ในปี ค.ศ. 250 จู จฺวี้บิดาของจูชื่อเสียชีวิต หลังจากที่จู จฺวี้พยายามทูลโน้มน้าวซุนกวนไม่ให้ปลดราชทายาทซุนโฮ (孫和 "ซุน เหอ") แต่ไม่สำเร็จ จึงถูกเนรเทศไปเมื่อซินตู (新都; อยู่ในนครหางโจว มณฑลเจ้อเจียงในปัจจุบัน) และถูกประหารชีวิตระหว่างเดินทาง หลังซุนฮิวทรงได้รับการแต่งตั้งเป็นอ๋องแห่งลองเอี๋ย (琅邪王 "หลังหยาหวาง") ในปี ค.ศ. 252 จูชื่อก็ขึ้นเป็นพระชายาของพระองค์ จูชื่อติดตามพระองค์ไปยังเขตศักดินาซึ่งเดิมตั้งอยู่ที่เมืองฮ่อหลิม (虎林 "หู่หลิน"; อยู่ในนครฉือโจว มฑณลอานฮุยในปัจจุบัน) แต่ต่อมาย้ายไปเมืองตันเอี๋ยง (丹陽 "ตานหยาง"; อยู่ในนครเซฺวียนเฉิง มณฑลอานฮุยในปัจุจุบัน) และท้ายที่สุดย้ายไปเมืองห้อยเข (會稽 "ไคว่จี"; อยู่ในนครเช่าซิง มณฑลเจ้อเจียง)
ในปี ค.ศ. 255 ซุน หลู่-ยฺวี่มารดาของจูชื่อสิ้นพระชนม์ เนื่องจากกิมก๋งจู๋ (全公主 "เฉวียนกงจู่") หรือซุน หลู่ปาน (孫魯班) ผู้เป็นพระเชษฐภคินีของซุน หลู่-ยฺวี่ (เป็นป้าของจูชื่อ) ทรงยุยงผู้สำเร็จราชการแทนพระองค์ซุนจุ๋น (孫峻 "ซุน จฺวิ้น") ให้เชื่อว่าซุน หลู่-ยฺวี่มีส่วนร่วมในแผนลอบสังหารตน จึงสั่งให้ประหารชีวิตซุน หลู่-ยฺวี่ ซุนฮิวเริ่มทรงหวาดกลัวจึงส่งจูชื่อกลับไปนครหลวงเกี๋ยนเงียบ (建業 "เจี้ยนเย่"; ปัจจุบันคือนครหนานจิง มณฑลเจียงซู) ซึ่งถือเป็นการเสนอการหย่าร้างกับจูชื่อด้วย แต่ซุนจุ๋นปฏิเสธโดยส่งตัวจูชื่อกลับคืนซุนฮิว
ในปี ค.ศ. 258 จักรพรรดิซุนเหลียง (พระอนุชาต่างมารดาของซุนฮิว) พยายามโค่นล้มซุนหลิม (孫綝 "ซุน เชิน") ผู้เป็นลูกพี่ลูกน้องและผู้สืบทอดอำนาจของซุนจุ๋นแต่ไม่สำเร็จ ซุนจุ๋นจึงถอดซุนเหลียงจากตำแหน่งจักรพรรดิและตั้งซุนฮิวขึ้นครองราชย์แทน แต่ซุนฮิวยังไม่ได้ทรงแต่งตั้งจูชื่อเป็นจักรพรรดินีในทันทีแม้ว่าเหล่าข้าราชการจะทูลสนับสนุน พระองค์ทรงรอกระทั่งปี ค.ศ. 262 จึงแต่งตั้งจูชื่อเป็นจักรพรรดินี นอกจากนี้ซุนฮิวทรงตั้งซุนเปียน (孫𩅦 "ซุน วาน") พระโอรสองค์โตเป็นรัชทายาท แม้ว่าไม่แน่ชัดว่าซุนเปียนเป็นพระโอรสที่เกิดกับจักรพรรดินีจูหรือไม่ (ไม่แน่ชัดเช่นกันว่าจักรพรรดินีจูทรงให้กำเนิดพระโอรสองค์ใด ๆ ในบรรดาพระโอรส 4 พระองค์ของซุนฮิวหรือไม่)
ในปี ค.ศ. 264 ซุนฮิวสวรรคตหลังทรงฝากฝังรัชทายาทซุนเปียนไว้กับอัครมหาเสนาบดีเอียงเหียง (濮陽興 "ผูหยาง ซิง") จักรพรรดินีจูขึ้นเป็นจักรพรรดินีพันปีหลวงหรือไทเฮา (太后 "ไท่โฮ่ว") เอียงเหียงและเตียวปอ (張布 "จาง ปู้") ที่เป็นขุนนางคนสำคัญอีกคน เห็นตัวอย่างจากการล่มสลายของจ๊กก๊กที่เป็นรัฐพันธมิตรของง่อก๊กในปี ค.ศ. 263 จึงเห็นว่าผู้คนกำลังต้องการจักรพรรดิที่มีพระชนมายุมากกว่านี้ (ไม่ทราบว่าซุนเปียนมีพระชนมายุเท่าใดในช่วงเวลานั้น แต่เพราะซุนฮิวสวรรคตขณะพระชนมายุ 29 พรรษา จึงเป็นไปได้ว่าเวลานั้นซุนเปียนยังทรงพระเยาว์อย่างมาก) เอียงเหียงและเตียวปอฟังคำแนะนำของขุนพลบั้นเฮ็ก (萬彧 "ว่าน ยฺวี่") ซึ่งสนิทกับซุนโฮ (孫皓 "ซุน เฮ่า") ผู้เป็นพระโอรสของอดีตรัชทายาทซุนโฮ (孫和 "ซุน เหอ") จึงต้องการจะประกาศให้ซุนโฮเป็นจักรพรรดิแทน ทั้งสองทูลความที่ปรึกษากันนี้กับจักรพรรดินีจู พระพันปีหลวง พระองค์ตรัสว่า "ข้าเป็นเพียงหญิงม่าย ข้าจะรู้อะไรเรื่องราชการสำคัญของแผ่นดิน ตราบใดที่จักรวรรดิไม่ได้รับอันตราย และจักรพรรดิยังคงได้รับความเคารพด้วยดี ข้าก็พอใจแล้ว"
จากนั้นเอียงเหียงและเตียวปอจึงตั้งซุนโฮขึ้นครองราชย์ แต่ในเวลาต่อมาไม่นานก็ชัดเจนว่าซุนโฮเป็นตัวเลือกที่ไม่ถูกต้อง เพราะพระองค์ทรงแสดงด้านที่โหดเหี้ยมและเชื่อเรื่องโชคลาง เอียงเหียงและเตียวปอตกเป็นเหยื่อคนแรก ๆ ของพระองค์ เพราะมีการทูลรายงานเรื่องที่เอียงเหียงและเตียวปอแสดงออกซึ่งความเสียใจที่เลือกซุนโฮขึ้นครองราชย์ ซุนโฮจึงทรงมีรับสั่งให้จับกุมและประหารชีวิตทั้งสองคน ต่อมาในปีเดียวกัน พระองค์ทรงลดตำแหน่งของจักรพรรดินีจู พระพันปีหลวง ลงมาเป็นมีตำแหน่งเป็น "จักรพรรดินีจิ่ง" (景皇后 "จิ่งหฺวางโฮ่ว"'; คำว่า "จิ่ง" อ้างอิงถึงสมัญญานามของซุนฮิวคือ "จักรพรรดิจิ่ง" หรือ "จิ่งหฺวางตี้") แล้วทรงตั้งเหอจี (何姬) พระมารดาของพระองค์เองขึ้นเป็นจักรพรรดินีพันปีหลวงแทน
ในปี ค.ศ. 265 ซุนโฮทรงบังคับจักรพรรดินีจู พระพันปีหลวงให้ทรงพระทำอัตวินิบาตกรรม และยังทรงมีรับสั่งให้ปลวพระชนม์พระโอรสของซุนฮิว 2 พระองค์โตคืออดีตรัชทายาทซุนเปียนและซุน กง (孫𩃙) ผู้เป็นอ๋องแห่งยีหลำ (汝南王 "หรู่หนานหวาง") พิธีพระศพของจักรพรรดินีจู พระพันปีหลวงจัดอย่างเรียบ ๆ ไม่สมพระเกียรติจักรพรรดินี แม้ว่าพระศพจะได้รับการฝังเคียงข้างจักรพรรดิซุนฮิวก็ตาม